SAWAD บวก 2% นิวไฮรอบ 2 เดือน โบรกฯแนะซื้อเป้า 61 บ. พร้อมปรับประมาณการกำไรปีนี้เพิ่ม
SAWAD บวก 2% นิวไฮรอบ 2 เดือน โบรกฯแนะซื้อเป้า 61 บ. พร้อมปรับประมาณการกำไรปีนี้เพิ่ม ด้านเทคนิคชี้เป็นขาขึ้น ล่าสุด ณ เวลา 11.19 น. อยู่ที่ 49 บาท บวก 1 บาท หรือ 2.08% สูงสุดที่ 49.50 บาท ต่ำสุดที่ 47.75 บาท ด้วยมูลค่าซื้อขาย 282.75 ล้านบาท
27 พ.ย. 2561

ผู้สื่อข่าวรายงานว่า บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ล่าสุด ณ เวลา 11.19 น. อยู่ที่ 49 บาท บวก 1 บาท หรือ 2.08% สูงสุดที่ 49.50 บาท ต่ำสุดที่ 47.75 บาท ด้วยมูลค่าซื้อขาย 282.75 ล้านบาท

ทั้งนี้ ราคาหุ้น SAWAD ปรับตัวขึ้นในรอบ 2 เดือน นับตั้งแต่ราคาหุ้นอยู่ที่ระดับ 49 บาท เมื่อวันที่ 3 ต.ค.2561
ด้าน บล.เออีซี ระบุในบทวิเคราะห์ แนะนำ “ซื้อ” หุ้น SAWAD ให้ราคาเป้าหมาย 61 บาท/หุ้น โดยช่วงไตรมาส 3/61 มีกำไรสุทธิ 766 ล้านบาท โต 23.2% เทียบจากปีก่อน และโต 26.2% เทียบจากไตรมาสก่อนซึ่งถือเป็นการฟื้นตัวต่อเนื่องเป็นไตรมาสที่ 4 ติดกัน
ส่วนกำไรช่วง 9 เดือนแรกคิดเป็น 74.1% ของทั้งปี ซึ่งสูงเกินไป หลังบริษัทแสดงให้เห็นถึงการฟื้นตัวของผลดำเนินเงินที่ดีกว่าคาด รวมทั้งมีค่าใช้จ่ายในการตั้งสำรองหนี้สงสัยจะสูญลดลงมาก
อีกทั้ง บล.เออีซี คาดกำไรช่วงไตรมาส 4/61 ของ SAWAD จะยังได้รับ Momentum เชิงบวกดังกล่าว และทำให้สามารถเติบโตต่อได้ทั้งเทียบจากไตรมาสก่อน และเทียบจากปีก่อน ดังนั้นเพื่อสะท้อนถึงปัจจัยบวกดังกล่าวจึงปรับเพิ่มประมาณการกำไรตั้งแต่ปี 2561 ขึ้นเฉลี่ยปีละ 3.1% โดยภายใต้ประมาณการใหม่คาดปี 2561 SAWAD จะมีกำไร 2,742 ล้านบาท โต 2.8% เทียบจากปีก่อน และในปี 2562 โตเด่น 32.1% เมื่อเทียบจากปีก่อนในปี 2562
ทั้งนี้หนุนด้วย 1) เป้าพอร์ตสินเชื่อโต 20-30% พร้อมแผนเปิดสาขาใหม่อีก 300-400 สาขา (จากปัจจุบันอยู่ที่ 2,740 สาขา) 2) รับรู้ผลของ Asset Yield ฟื้นตัวเต็มปี ตามสัดส่วนการรับรู้รายได้ผ่านสัญญาเงินกู้ผ่าน BFIT ที่มากขึ้น และการทยอยยุติการปล่อยกู้สัญญาเช่าซื้อที่ปล่อยไปในช่วงปีที่ผ่านมา
รวมทั้ง 3) ต้นทุนทางการเงินมีแนวโน้มลดลง หลังคาดได้รับเงินค่าเพิ่มทุนแบบ PP จาก Partner ราว 2,500-2,600 ล้านบาท ซึ่งจะช่วยลด D/E Ratio ลง บวกกับตั้งเป้าเพิ่มสัดส่วนเงินฝาก (ต้นทุนต่ำกว่าการออกหุ้นกู้) เพิ่มขึ้น และ 4) ค่าใช้จ่ายในการตั้งสำรองที่มีแนวโน้มลดลง จากผลของการปรับนโยบายทางบัญชีในหลายผลิตภัณฑ์ให้สอดคล้องกับอุตสาหกรรม
ทั้งนี้ชอบ SAWAD ทั้งจากแนวโน้มธุรกิจที่มีแนวโน้มขยายตัวดีขึ้นอย่างชัดเจน กอปรกับบริษัทได้ผ่านพ้นช่วงปรับโครงสร้างไปแล้วทำให้มีความเสี่ยงด้านกฎระเบียบที่ค่อนข้างจำกัด
ส่วน บล.กรุงศรี ระบุในบทวิเคราะห์ประเมิน SAWAD มีแนวรับที่ 47.50 บาท แนวต้าน  50 และ 52 บาท Cut loss 47 บาท โดยกราฟเป็นขาขึ้น Sideway up โดยราคาไต่ระดับขึ้นเกาะแนวเส้น EMA 10 วันได้ต่อเนื่อง สอดคล้องกับเครื่องมือ MACD + RSI ชี้ขึ้นสนับสนุนทิศทางจึงคาดว่าจะปรับตัวขึ้นได้